b'\n_START_ARTICLE_\nJuozas Kamaitis\n_START_PARAGRAPH_\nJuozas Kamaitis (1893 m. rugs\xc4\x97jo 28 d. Sintautuose, \xc5\xa0aki\xc5\xb3 raj. \xe2\x80\x93 1957 m. rugs\xc4\x97jo 14 d. Marijampol\xc4\x97je) \xe2\x80\x93 vargonininkas, pedagogas, chorvedys, kompozitorius.\n_START_SECTION_\nBiografija\n_START_PARAGRAPH_\nI\xc5\xa1mok\xc4\x99s vargonuoti pas J. Domeik\xc4\x85, 1905 m. atvyko \xc4\xaf Kaun\xc4\x85 ir ketverius metus mok\xc4\x97si Juozo Naujalio vargoninink\xc5\xb3 kursuose ir gimnazijoje. Paskui kur\xc4\xaf laik\xc4\x85 vargonininkavo ir vadovavo chorui Sintautuose. 1910\xe2\x80\x931914 m. vargonavimo ir kompozicijos mok\xc4\x97si Var\xc5\xa1uvos muzikos institute. Baig\xc4\x99s studijas, v\xc4\x97l sugr\xc4\xaf\xc5\xbeo \xc4\xaf Sintautus, kur vargonininkavo ir vadovavo parapijos chorui._NEWLINE_Nuo 1919 m. d\xc4\x97st\xc4\x97 muzik\xc4\x85 ir dainavim\xc4\x85 Kudirkos Naumies\xc4\x8dio \xe2\x80\x9e\xc5\xbdiburio\xe2\x80\x9c gimnazijoje, vadovavo chorui ir vokaliniams ansambliams, reng\xc4\x97 vakarus \xe2\x80\x93 koncertus, kuriuose pasirodydavo ir kaip pianistas. 1921\xe2\x80\x931923 m. muzikos \xc5\xbeinias gilino Leipcigo konservatorijoje._NEWLINE_Nuo 1924 m. Marijampol\xc4\x97s Rygi\xc5\xa1ki\xc5\xb3 Jono gimnazijos muzikos mokytojas ir chor\xc5\xb3 vadovas. Daug met\xc5\xb3 dirbo ir Marijampol\xc4\x97s mokytoj\xc5\xb3 seminarijoje, vadovavo vakariniams muzikos kursams. 1926 m. lank\xc4\x97si JAV, Vokietijoje ir Nyderlanduose, aktyviai dalyvavo Lietuvos muzik\xc5\xb3 draugijos veikloje. Jo parengtas berniuk\xc5\xb3 choras 1937 m. Lietuvos gimnazij\xc5\xb3 baigiamosiose var\xc5\xbeybose Klaip\xc4\x97doje peln\xc4\x97 antr\xc4\x85 viet\xc4\x85. 1938 m. Klaip\xc4\x97doje vykusiai dain\xc5\xb3 \xc5\xa1ventei pareng\xc4\x97 Marijampol\xc4\x97s jaunalietuvi\xc5\xb3 38 dalyvi\xc5\xb3 chor\xc4\x85._NEWLINE_Pokario metais J. Kamaitis vienas i\xc5\xa1 pirm\xc5\xb3j\xc5\xb3 muzik\xc5\xb3 Marijampol\xc4\x97je organizavo chorus ir orkestrus, reng\xc4\x97 koncertus ir dain\xc5\xb3 \xc5\xa1ventes, buvo j\xc5\xb3 dirigentas. Chorus parengdavo ir respublikin\xc4\x97ms dain\xc5\xb3 \xc5\xa1vent\xc4\x97ms, gerai pasirodydavo ap\xc5\xbei\xc5\xabrose ir konkursuose. Suk\xc5\xabr\xc4\x97 dain\xc5\xb3 ir giesmi\xc5\xb3 chorams, harmonizavo lietuvi\xc5\xb3 liaudies dain\xc5\xb3, para\xc5\xa1\xc4\x97 muzik\xc4\x85 lietuvi\xc5\xb3 liaudies pasakai \xe2\x80\x9eEgl\xc4\x97 \xc5\xbeal\xc4\x8di\xc5\xb3 karalien\xc4\x97\xe2\x80\x9c, i\xc5\xa1leido savo k\xc5\xabrini\xc5\xb3 rinkin\xc4\xaf \xe2\x80\x9eDainos chorui\xe2\x80\x9c (1929 m.), \xc4\xafvairiais muzikos klausimais paskelb\xc4\x97 nema\xc5\xbea straipsni\xc5\xb3. 1955 m. suteiktas nusipelniusio mokytojo vardas.'